Fico, Robert, predseda vlády SR (2014-02-13):
Pustili sme sa do reformy štátnej správy na úrovni miestnej a krajskej. Nemali ste nikdy, páni v opozícii, odvahu zrušiť krajské úrady a krajskú špecializovanú štátu správu. My sme to urobili. Nemali ste nikdy odvahu integrovať miestnu štátnu správu, my to dnes robíme a sú za nami aj prvé konkrétne výsledky. Je to jedna z najväčších reforiem, ktorá prinesie do štátneho rozpočtu 600 až 700 mil. eur ako úspory. Urobili sme veľký kus práce, urobili sme veľký kus práce, pokiaľ ide o fondy Európskej únie. Vy ste si to asi nevšimli, ale schválili sme na vláde ako jedna z prvých krajín v Európskej únii návrh partnerskej dohody, čo umožňuje, aby Slovensko mohlo veľmi rýchlo čerpať podstatne väčší objem finančných prostriedkov, ako to bolo v predchádzajúcich rokoch. Jednoducho Slovensko je dnes v roku 2014 medzinárodne rešpektovaný a dôveryhodný partner. (Potlesk.) V kontexte, v kontexte týchto slov by som si dovolil teraz zhodnotiť aj význam a charakter tejto mimoriadnej schôdze, ktorú ste zvolali. Predovšetkým táto schôdza je úplne zbytočná. Je zbytočná, pretože od samého začiatku musíte vedieť, aké sú pomery v Národnej rade Slovenskej republiky z hľadiska počtov. Viete, že nikdy stabilný poslanecký klub SMER-u sa nerozpadne, tak ako sa rozpadli vaše politické subjekty v priebehu niekoľkých rokov. A vôbec musím povedať, že z hľadiska politického neexistuje proti SMER-u žiadna alternatíva. Keď sa pozrieme na pravé spektrum, ako keby človek hodil kameňom do kŕdľa vrabcov. Vznikajú nové a nové politické strany. (Potlesk.) Počúvame, počúvame, že okrem politických strán, ktoré už teraz existujú, majú vzniknúť ďalšie dve alebo tri napravo do konania parlamentných volieb. Dámy a páni, štandardné pravicové politické strany na Slovensku zodpovedajú za to, že nastupujú aj na Slovensko neštandardní politici. Vy za to zodpovedáte, lebo vy integrujete. My sme zintegrovali ľavicu. Dali sme dohromady sedem politických subjektov do jedného subjektu, máme solídnu väčšinu, vyhrali sme trikrát za sebou parlamentné voľby. Nikto z vás nikdy nevyhral parlamentné voľby. (Potlesk.) My sme ich vyhrali trikrát za sebou. (Potlesk.) Preto v takýchto pomeroch, kde ste úplne rozbití, rozhádaní, neviete sa vôbec na ničom dohodnúť, je táto schôdza zbytočná, pretože v tomto prípade je úplne zrejmé, aký bude výsledok tohto hlasovania. Pokiaľ ide o, pokiaľ ide o druhý dôvod, pre ktorý považujeme túto schôdzu za zbytočnú, je, že v prípade prípadu predaja emisných limitov, o ktorých hovoril pán poslanec Frešo, došlo k jasnému vyvodeniu politickej zodpovednosti. Došlo nielen tým, že prebehli dvoje parlamentné voľby, ale ja som pristúpil k odvolaniu dvoch ministrov koaličného partnera a nakoniec som odňal celé ministerstvo životného prostredia koaličnému partnerovi. Kto z vás by si to dovolil vo vláde Ivety Radičovej? Kto z vás by si to dovolil v iných vládach, kde ste boli zlepení tridsiati, štyridsiati pohromade? Nikdy. Politická zodpovednosť bola vyvodená v takom rozsahu, ako sa ešte nikdy nestalo, nikto nezobral koaličnému partnerovi celé ministerstvo spod jeho kontroly a neprevzal ho do vlastného portfólia. My sme to jednoducho urobili. Dámy a páni, tento prípad je jasne spojený so Slovenskou národnou stranou a ja teraz použijem jedno porovnanie. Pamätáme sa na prípad Daňového riaditeľstva v Košiciach. A pamätám sa napríklad aj na to, ako bola tlačová konferencia a na tlačovej konferencii sedel minister vnútra, vtedy pán Lipšic. A keď sa ho spýtali, ako chce komentovať túto kauzu, tak urobil toto (tlesknutie rukami), to bolo všetko. Ostatní koaliční partneri boli ticho, nikto túto kauzu si nedovolil komentovať. Čiže my sme vyvodili politickú zodpovednosť voči našemu koaličnému partnerovi a po štyroch, piatich rokoch, znovu prichádza nejaká schôdza Národnej rady Slovenskej republiky. Vy ste ignorovali, čo sa dialo v Košiciach, lebo ste sa báli, že dôjde k rozpadu vládnej koalície. To je presne to isté. (Potlesk.) To je presne to isté, dámy a páni, ako keby sme my dali teraz návrh na odvolanie podpredsedu Národnej rady pána Figeľa a by sme ho obviňovali za politicky zodpovedného za kauzu Daňového riaditeľstva v Košiciach. Je to presne o tomto istom. (Potlesk.) Je to jednoducho absurdná, zbytočná schôdza, ktorú ste vyvolali. Ďalší dôvod, pre ktorý považujeme túto schôdzu za úplne zbytočnú, je to, že predsa ste boli dva roky vo vláde. Veď ste mali ministra vnútra. A naviac musím povedať, že to, to, čo bolo zverejnené v médiách, ste všetko mali k dispozícii. Predsa je zrejmé, že pán Figeľ už v roku 2010 rozprával v televíznej relácii s podpredsedom vlády, terajším, Kaliňákom o existencii akéhosi zoznamu. Médiá sa tvárili, že prakticky každé médium má niečo, a bolo to presne to, čo ukazoval pán Lipšic. Tak potom, čo ste robili dva roky?! Dva roky ste mali k dispozícii komplet represiu, vyšetrovacie orgány, všetko ste mohli robiť. Dva roky ste sa toho nedotkli. Potom ste dva roky boli ticho, aj teraz a zrazu je päť týždňov pred prezidentskými voľbami, poďme na emisnú kauzu. Je to tak prehľadné, tak smiešne a tak zbytočné. (Potlesk.) Pán predseda, povedali ste, že je zvláštne, keď vláda hovorí o tom, že cieľom tejto schôdze je útok na prezidentského kandidáta, a potom ste tomu venovali aj pomerne významnú časť svojho prejavu, keď ste chceli ešte aj verejnosti oznámiť, že prečo nemôže byť kandidát SMER-u – sociálna demokracia zvolený. Chcem vás ubezpečiť, pán predseda, že budem rešpektovať akékoľvek rozhodnutie, ktoré ľudia na Slovensku prijmú. Ale musím označiť za politický amaterizmus to, čo vystrájate, lebo touto schôdzou, dámy a páni, vy si poškodzujete svojich vlastných kandidátov. Vy si poškodzujete kandidatúru pána Hrušovského, poškodzujete kandidatúru pána Procházku. Rozmýšľajte trochu! Úplne politicky amatérsky ste pristúpili k tejto schôdzi. A preto znovu opakujem, ak dva roky ste boli vo vláde a mali ste vyšetrovacie orgány, dva roky ste si túto kauzu nevšímali, ako vám máme veriť, že to nie je o prezidentských voľbách (potlesk), keď túto schôdzu otvárate 30 dní pred prezidentskými voľbami?! (Doznievajúci potlesk.) Dámy a páni, tieto politické chyby, ale to je váš problém, vy ich robíte, my vám radiť nebudeme, to by vás stálo veľa peňazí, keby sme vám radili, tieto chyby robíte len preto, pán predseda Frešo, a platí to aj o vás, lebo vy ste posadnutí, vy ste posadnutí SMER-om. Vy ste posadnutí tým, že to je stabilná politická strana, ktorá dokáže vyhrať parlamentné voľby. Vy ste posadnutí tým, že tu je stabilný poslanecký klub, ktorý sa nerozpadáva. Vám utekajú poslanci stále, ešte jeden a už budete iba partia individuálnych poslancov, nezaradených, takto dopadne SDKÚ. (Potlesk.) Je to otázka času, kedy sa to stane. Prosím vás, komu prospieva táto vaša posadnutosť? Táto schôdza prospieva Slovensku? Nie! Komu prospieva? Vám? Podľa mňa neprospieva ani vám, pretože nič mimoriadne sa nestane, len zvyšujete napätie spoločnosti, ktoré nikto nepotrebujete. Viete čo, pán Frešo, Slovensko nepotrebuje posadnutosť, búchanie po stole. Slovensko nepotrebuje ani krik. Slovensko potrebuje jeden hodnotový dialóg a jednu hodnotovú súťaž, ale tú vy nie ste, bohužiaľ, schopní s nami viesť. Dovoľte mi, aby som povedal niečo iné na záver. Myslím si, že skúsme opäť v duchu našej podanej ruky v roku 2012 pri zostavovaní vládnej koalície, pri tom, že máte dvoch podpredsedov Národnej rady, pri tom, že máte pod kontrolou Úrad pre verejné obstarávanie, splnomocnencov a ďalších a ďalších, skúsme v duchu, skúsme v duchu tejto filozofie pokračovať v spolupráci na témach, kde potrebujeme spolupracovať. Včera som hovoril s pani poslankyňou Žitňanskou o tom, či sme schopní sa dohodnúť na novelizácií ústavy, pokiaľ ide o justičné reformy. No inak to nevieme urobiť, len spolu. Buď podpíšu opoziční a vládni poslanci jeden návrh, ústavný, a potom to môžeme v parlamente schváliť, alebo sa budete takto správať posadnuto a všetko prekryje to, že sa tu poslanci, ministri, predstavitelia všetkých politických strán navzájom hádajú. Ešte raz, podávam ruku, poďme spolupracovať tam, kde potrebujeme získať ústavnú väčšinu. Som za to, aby sme predložili spoločne návrh ústavného zákona a tento návrh ústavného zákona aj schválili. Ak to neurobíme, zabudnite na to, že bude oddelený predseda Najvyššieho súdu od predsedu Súdnej rady, alebo že prijmeme iné opatrenia, ktoré dnes v justičnej oblasti potrebujeme prijať. Rovnako vám ponúkam spoluprácu, pokiaľ ide o voľby do Európskeho parlamentu. Uvedomme si, že Slovensko opäť bude mať pravdepodobne najnižšiu účasť, najnižšiu účasť v Európskej únii, pokiaľ ide o voľby do Európskeho parlamentu. A je to naša zodpovednosť, štandardných politických strán, že či sa dostanú do Európskeho parlamentu neštandardní politici, extrémisti alebo štandardné politické subjekty. Preto, pán Frešo, ja na štýl vašej komunikácie nikdy, nikdy nepristúpim. Nikdy. Mám záujem, aby na Slovensku bol hodnotový súboj, ale nie posadnutosť, kriky, búchanie a urážanie. Ďakujem veľmi pekne. (Dlhotrvajúci potlesk.)